Propunere de DECIZIE A CONSILIULUI de stabilire a poziției care urmează a fi adoptată de către Uniunea Europeană în cadrul Conferinței ministeriale a Organizației Mondiale a Comerțului (OMC) în ceea ce privește o cerere de derogare în vederea acordării unui tratament preferențial serviciilor și prestatorilor de servicii din țările cel mai puțin dezvoltate /* COM/2011/0871 final - 2011/0426 (NLE) */





EXPUNERE DE MOTIVE 1. OBIECTIVUL PROPUNERII Obiectivul prezentei propuneri este de a permite Uniunii Europene să se alăture unui consens în cadrul Organizației Mondiale a Comerțului (OMC) privind adoptarea unei derogări[1] de către Conferința ministerială a OMC. Propunerea prevede autorizarea Comisiei de către Consiliu să adopte o poziție în numele Uniunii Europene, în cadrul OMC, pentru a se alătura unui consens în ceea ce privește o cerere în temeiul articolului IX din Acordul OMC de acordare a unui tratament preferențial serviciilor și prestatorilor de servicii din țările cel mai puțin dezvoltate. 2. TEMEIUL JURIDIC AL PROPUNERII Articolul 218 alineatul (9) din Tratatul privind funcționarea Uniunii Europene (TFUE) prevede că, atunci când o decizie având efect juridic trebuie adoptată în cadrul unui organism creat printr-un acord internațional, Consiliul, pe baza unei propuneri din partea Comisiei sau a Înaltului Reprezentant al Uniunii pentru afaceri externe și politica de securitate, adoptă o decizie de stabilire a poziției care urmează să fie adoptată în numele Uniunii. Acordarea unei derogări intră sub incidența acestei dispoziții, întrucât decizia se adoptă în cadrul un organism creat printr-un acord internațional (Conferința ministerială a OMC) care are impact asupra drepturilor și obligațiilor UE. Derogarea preconizată este legată de obligațiile care decurg din Acordul General privind Comerțul cu Servicii și se referă la toate sectoarele de servicii, inclusiv serviciile de transport. Prin urmare, decizia propusă intră sub incidența articolului 91, articolului 100 și articolului 207 alineatul (4) primul paragraf din TFUE. 3. DOMENIUL DE APLICARE AL PROPUNERII Comisia va fi autorizată să adopte o poziție în numele Uniunii Europene pentru a susține o cerere de derogare de la articolul II:1 din Acordul General privind Comerțul cu Servicii (GATS) vizând acordarea unui tratament preferențial serviciilor și prestatorilor de servicii din țările cel mai puțin dezvoltate, fără a acorda același tratament serviciilor și prestatorilor de servicii similari din toate celelalte țări membre ale OMC. În conformitate cu articolul 218 alineatul (10), Parlamentul European va fi informat imediat și pe deplin. 2011/0426 (NLE) Propunere de DECIZIE A CONSILIULUI de stabilire a poziției care urmează a fi adoptată de către Uniunea Europeană în cadrul Conferinței ministeriale a Organizației Mondiale a Comerțului (OMC) în ceea ce privește o cerere de derogare în vederea acordării unui tratament preferențial serviciilor și prestatorilor de servicii din țările cel mai puțin dezvoltate CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 91, articolul 100 și articolul 207 alineatul (4) primul paragraf, coroborate cu articolul 218 alineatul (9), având în vedere propunerea Comisiei Europene, întrucât: (1) Articolul IX din Acordul de la Marrakesh de instituire a Organizației Mondiale a Comerțului (denumit în continuare „Acordul OMC”) stabilește procedurile pentru acordarea derogărilor referitoare la acordurile comerciale multilaterale cuprinse în anexele 1A, 1B sau 1C la Acordul OMC și în anexele acestora. (2) S-a solicitat o derogare prin care membrii OMC ar fi în măsură să acorde un tratament preferențial serviciilor și prestatorilor de servicii din țările cel mai puțin dezvoltate, fără a acorda același tratament serviciilor și prestatorilor de servicii similari din toate celelalte țări membre ale OMC (a se menționa documentul OMC relevant într-o notă de subsol), derogând, în mod excepțional, de la obligația care decurge din articolul II:1 din Acordul General privind Comerțul cu Servicii. (3) Este în interesul Uniunii Europene să sprijine această cerere de derogare și, astfel, să încheie o parte din negocierile privind serviciile din Agenda de dezvoltare de la Doha, care prezintă un interes deosebit pentru țările membre cel mai puțin dezvoltate. ADOPTĂ PREZENTA DECIZIE: Articolul 1 Poziția Uniunii Europene în cadrul Conferinței ministeriale a Organizației Mondiale a Comerțului constă în sprijinirea cererii de derogare depuse în temeiul articolului IX:3 din Acordul de la Marrakesh de instituire a Organizației Mondiale a Comerțului vizând să permită membrilor OMC acordarea unui tratament preferențial serviciilor și prestatorilor de servicii din țările cel mai puțin dezvoltate. Articolul 2 Prezenta decizie intră în vigoare la data adoptării. Adoptată la Bruxelles, Pentru Consiliu, Președintele [1] Derogările sunt autorizațiile acordate de Consiliul general al OMC/Conferința ministerială a OMC de a se sustrage temporar de la anumite obligații din cadrul OMC care sunt, în mod normal, aplicabile.